Er framtidens intelligens kunstig?

De siste årene har kunstig intelligens (AI) virkelig skutt fart. På flere områder har AI både overgått menneskers kunnskap og bidratt til raskere og mer sikker oppgaveløsning. Vi har blant annet begynt å bruke kunstig intelligens til bildediagnostisering på sykehus eller til terapeutiske formål (Berntsen, 2023 & Nilsen, 2022). Samtidig, med den nye og raske utviklingen av teknologi til kunstig intelligens, har vi også møtt på en rekke utfordringer vi i større grad må ta på alvor. Det kan følgelig være vanskelig å vekte de ulike sidene opp mot hverandre. Jeg skal derfor ta for meg problemstillingen: Hvilke muligheter vil menneskelignende kunstig intelligens kunne gi?

AIs fordeler er mange. Fartein Haugan Nilsen trekker frem noen i sin kronikk publisert i Morgenbladet. Han skriver blant annet om hvordan kunstig intelligens sine tilsynelatende menneskelige egenskaper kan bli brukt til å skape et sosialt samvær og fungere som en samtalepartner (Nilsen, 2022). Dette kan være et viktig middel for terapien i møtet med for eksempel ensomhet, sorg og angst. Et annet bruksområde for AI har vi sett i helsesektoren den siste tiden. Her har radiologer begynt å bruke kunstig intelligens for å mye raskere kunne tolke røntgenbilder, slik at de kan bruke sin tid på mer avanserte områder som fortsatt krever menneskelig kunnskap (Berntsen, 2023). Innføring av AI-systemer som dette vil være avgjørende i fremtidens sykehus som både står overfor mangel på sykehuspersonell og en økning av pasienter.

Forskere ved NordSTAR jobber med utviklingen av moderne kunstig intelligens og utfordringene som følger med dette. De trekker blant annet frem vanskeligheten av å forklare AIs beslutninger (Øye & Normann, 2021). Ofte kaller man dette for «svart boks problemet». På grunn av alle de ulike parameterne og algoritmene som kunstig intelligens bruker vil det være vanskelig for mennesker å kunne forklare bakgrunnen til at en beslutning blir tatt av AI. Denne usikkerheten er det viktig å ta i betraktning ved bruk av AI og professor Anis Yazidi hevder at dette er et tema det snakkes for lite om (Øye & Normann, 2021). Et annet interessant spørsmål en kan stille seg er hvem som skal stå ansvarlig når (ikke hvis) et menneske blir skadd ved bruk av AI i for eksempel helsesektoren.

Med kunstig intelligens i vekst i alle sektorer, følger en rekke spørsmål og etiske problemstillinger knyttet til de nye utfordringene vi møter. I årene som kommer vil det derfor være viktig å utforme gode og tydelige retningslinjer samtidig som vi møter den nye teknologien med et åpent sinn.

**Referanseliste:**

Berntsen, H. (2023, 04.05). Med kunstig intelligens kan leger diagnostisere pasienter både enklere og billigere. *Forskning.no* <https://www.forskning.no/helse-kunstig-intelligens-medisinske-metoder/med-kunstig-intelligens-kan-leger-diagnostisere-pasienter-bade-enklere-og-billigere/2189120>

Nilsen, F. H. (2022, 22.12). Chatbotar langt frå så avansert som ChatGPT, kan skape sterke kjensler. *Morgenbladet.* <https://www.morgenbladet.no/ideer/kronikk/2022/12/22/chatbotar-langt-fra-sa-avansert-som-chatgpt-kan-skape-sterke-kjensler/>

Øye, O., Normann, M. (2021, 24.10). Dette er utfordringene med kunstig intelligens. *Forskning.no* <https://www.forskning.no/kunstig-intelligens-oslomet-partner/dette-er-utfordringene-med-kunstig-intelligens/1922481>